## Odluka Hrvatske agencije za poštu i elektroničke komunikacije klasa: 344-01/09-01/497 od 22. srpnja 2009.

### NN 102/2009 (26.8.2009.), Odluka Hrvatske agencije za poštu i elektroničke komunikacije klasa: 344-01/09-01/497 od 22. srpnja 2009.

102 26.08.2009 Odluka Hrvatske agencije za poštu i elektroničke komunikacije klasa: 344-01/09-01/497 od 22. srpnja 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2653

Na temelju članka 128. stavka 2. Zakona o elektroničkim komunikacijama (»Narodne novine« br. 73/08, u daljnjem tekstu: ZEK) a u svezi sa člankom 62. stavkom 2. Zakona o telekomunikacijama (»Narodne novine« br. 122/03, 158/03, 60/04 i 70/05; u daljnjem tekstu: Zakon), te članka 14. stavka 4. ZEK-a, a povodom zahtjeva trgovačkog društva HT – Hrvatske telekomunikacije d.d., Zagreb Savska cesta 32, za izdavanjem suglasnosti na »Opće uvjete T-Com-a za usluge u javnoj komunikacijskoj mreži za krajnje korisnike«, Vijeće Hrvatske agencije za poštu i elektroničke komunikacije na sjednici održanoj 17. srpnja 2009. donijelo je

ODLUKU

1. Trgovačkom društvu HT – Hrvatske telekomunikacije d.d., Zagreb, Savska cesta 32 izdaje se suglasnost na »Opće uvjete T-Com-a za usluge u javnoj komunikacijskoj mreži za krajnje korisnike«, koji su sastavni dio ove odluke.

2. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) 23. ožujka 2009. g. zaprimila je podnesak trgovačkog društva HT-Hrvatske telekomunikacije d.d. (u daljnjem u tekstu: HT) kojim dostavlja HAKOM-u na uvid »Opće uvjete T-Com-a za usluge u javnoj komunikacijskoj mreži za krajnje korisnike« (u daljnjem tekstu: opći uvjeti), na temelju članka 42. st. 5. ZEK-a.

Člankom 128. st. 2. ZEK-a propisano je da do završetka postupaka iz stavka 1. navedenog članka (analize tržišta) i određivanja, zadržavanja, izmjene ili ukidanja regulatornih obveza operatorima sa značajnom tržišnom snagom u skladu s odredbama ZEK-a, ostaju na snazi i primjenjuju se sve regulatorne obveze koje su određene ili propisane tim operatorima na temelju propisa koji su važili do stupanja na snagu ZEK-a.

Budući da je temeljem Zakona HT proglašen operatorom sa zajedničkom znatnijom tržišnom snagom na tržištu usluga nepokretnih javnih telefonskih mreža, te je imao obvezu ishoditi prethodnu suglasnost na svoje opće uvjete poslovanja, koja regulatorna obveza je ostala i dalje na snazi temeljem gore spomenutog članka 128. st. 2. ZEK-a. Slijedom navedenog, podnesak HT-a kojim se dostavljaju na uvid opći uvjeti bilo je potrebno tretirati kao zahtjev za izdavanjem prethodne suglasnosti. HAKOM je proveo postupak analize dostavljenih odredaba općih uvjeta i njihove usklađenosti s odredbama Zakona i podzakonskih propisa.

Na temelju provedene analize, utvrđeno je da je odredbe općih uvjeta trebalo mijenjati u većem dijelu, te je HAKOM dopisom od 23. lipnja 2009. g. predložio HT-u izmjene. Nakon provedenih izmjena, 10. srpnja 2009. g. HT je HAKOM-u dostavio izmijenjeni tekst općih uvjeta, na način da je dostavio dvije varijante teksta općih uvjeta i to kao privitak A i privitak B. Privitak A sadrži sve predložene izmjene od strane HAKOM-a, osim izmjene koje se odnose na pojam T-HT Grupe, pri čemu je izostavljen Iskon, dok privitak B uključuje sve predložene izmjene sukladno dopisu HAKOM-a od 23. lipnja o. g., kao i izmjenu prema kojoj se svaki naziv T-HT Grupe mijenja u naziv T-Com.

HAKOM je ponovnom analizom utvrdio da je HT u potpunosti postupio po prijedlogu HAKOM-a i ugradio sve potrebne izmjene u privitku B.

Naime, HAKOM je mišljenja da HT ima položaj koji odgovara vladajućem gospodarskom položaju na mjerodavnom tržištu, koji mu omogućuje da se u značajnoj mjeri ponaša neovisno o konkurenciji, korisnicima usluga i potrošačima. Način razmjene podataka unutar T-HT Grupe u suprotnosti je s člankom 51. stavak 10. Zakona, koji obvezuje operatore sa znatnijom tržišnom snagom na mjerodavnom tržištu. Navedenim člankom propisana je obveza operatora sa značajnom tržišnom snagom na mjerodavnom tržištu, da svim sudionicima na tržištu pružaju usluge pod usporedivim okolnostima i pod jednakim uvjetima i na istoj razini na kojoj obavljaju te usluge za vlastite potrebe ili za potrebe povezanih društava, poštujući između ostalog načelo nediskriminacije. Ako bi se dopustila razmjena podataka samo unutar povezanih društava, kako je predložio HT u privitku A, a ne razmjena podataka i prema drugim operatorima, došlo bi do povrede načela nediskriminacije čime bi se dopustila zlouporaba vladajućeg položaja na mjerodavnom tržištu, jer bi ostali operatori bili u nepovoljnijem položaju vezano za podatke pretplatnika, osobito uzimajući u obzir znatan broj pretplatnika s kojima T-Com ima pretplatničke ugovore (1.688.000).

Stoga je HAKOM predložio da HT, sve članke u kojima se spominje T-HT Grupa, izmijeni na način da se taj naziv promijeni u T-Com odnosno HT ili podredno na sve operatore na tržištu, a ne samo na operatore unutar T-HT Grupe.

Slijedom svega navedenog, Vijeće HAKOM-a je na temelju članka 128. st. 2. ZEK-a i članka 62. st. 2. Zakona, odlučilo kao u točki 1. izreke ove odluke.

Na temelju članka 14. st. 4. ZEK-a Vijeće HAKOM-a odlučilo je kao u točki 2. ove odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: 344-01/09-01/497

Urbroj: 376-12-09-04 ŽK/GB

Zagreb, 22. srpnja 2009.

Predsjednik Vijeća
Gašper Gaćina, dipl. ing. el., v. r.

Odluka, NN 102/2009-2653